b"\n_START_ARTICLE_\nEsgl\xc3\xa9sia de Sant Joan de Salelles\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici a\xc3\xafllat, que consta d'una nau amb absis semicircular molt allargat. La nau es cobreix amb volta apuntada i seguida, i l'absis amb volta de quart d'esfera. A la fa\xc3\xa7ana de migdia hi ha una porta d'acc\xc3\xa9s d'arc de mig punt, i a l'absis una petita obertura d'una esqueixada, molt estreta, de tipus d'espitllera. La fa\xc3\xa7ana, a ponent, presenta una porta allindanada i una petita finestra tamb\xc3\xa9 allindanada a la banda esquerra, amb la data del 1596. El conjunt es completa amb un campanar d'espadanya situat sobre l'arc triomfal._NEWLINE_En una part del mur de la nau pot veure's l'alineaci\xc3\xb3 en opus spicatum (d'espina de peix), que ha fet datar l'edifici entre els segles X i XI. Disposa de dues portes, en el sud la principal d'un sol arc i la del nord molt petita. En el segle XVI es va refer el frontal de l'esgl\xc3\xa9sia amb una porta i finestra, en el llindar de la qual es pot veure la data de 1596. Es conserven un reliquiari i una lipsanoteca de fusta del segle XII, procedents de l'esgl\xc3\xa9sia, en el Museu d'Art de Girona."